Vertigo posisi paroksismal jinak

Vertigo posisi paroksismal jinak atau benign paroxysmal positional vertigo (BPPV) adolah kalainan nan disababkan dek masalah pado talingo dalam. Gejala utamonyo vertigo. Vertigo marupokan raso paniang baputa sarato barulang nan pado panyakik ko dipangaruahi parubahan gerakan jo posisi. Satiok episode paniang dapek balansuang dalam kurang dari saminik. Gejala lain nan sato muncua adolah mual. BPPV adolah jinih vertigo nan paliang acok di masyarakaik.

BPPV disababkan katiko material babantuak batu kalsium karbonat dari makula dalam dindiang utrikulus (masih dalam labirin talingo dalam) masuak ka salah satu kanal semisirkular nan kudian mangirim sinyal respon ka saraf. Ado tigo kanal nan ado di talingo dalam dan bisa badampak di katigo kanal. Jinih BPPV nan paliang acok adolah nan takanai di kanal posterior. Diagnosis panyakik ko ditagakkan manuruik anamnesis, gejala kllinis, sarato dikonfirmasi malalui uji posisi atau manuver diagnosis.

Sacaro umum untuak maubek BPPV adolah jo maningkekan kualitas iduik sarato mangurangi risiko jatuah nan tajadi pado pasien. Tatalaksana BPPB sacaro umum tabagi duo, yaitu tatalaksana non-ubek nan di antaronyo ado baragam manuver sarato tatalaksana jo ubek.

Patofisiologi 
Vertigo posisi paroksismal jinak muncua dek otolit (batu talingo), nan tadiri ateh kalsium karbonat nan barasa dati makula pado utrikulus, lapeh dan bapindah dalam ciek kanal dari tigo kanal semisirkular talingo dalam. Otolith ko duo kali labiah padek pado cairan endolimfe, sainggo dapek bapindah sasuai tarikan gravitasi jo pagarakan lainnyo. Hal iko maransang ampula dalam kanal dan mambuek vertigo.

Gejala 
Gejala nan dikaluahkan adolah vertigo nan datang tibo-tibo wakatu parubahan posisi kapalo. Sabagian pasien dapek mangatokan sacaro tapek posisi tatantu nan mambuek kaluahan vertigonyo. Biasaonyo vertigo dirasokan sangek barek, balansuang singkek hanyo babarapo datiak sajo walaupun pandarito marasokannyo labiah lamo.

Diagnosis 
Diagnosis dapek ditagakkan dari anamnesis kaluahan pandarito jo pamaresoan fisik. Pamaresoan fisik nan dapek dilakukan yaitu uji Dix-Hallpike. Uji ko hanyo buliah dilakukan pado pandarito nan indak punyo masalah lihia jo pungguang. Tujuan dari uji ko adolah untuak maransang bangkiknyo vertigo sarato untuak mancaliak adonyo nistagmus. Nistagmus adolah kondisi bola mato manggarik capek. Pado urang normal nistagmus dapek muncua wakatu ado garakan provokasi ka balakang, tapi wakatu garakan alah sudah indak ka tampak lai nistagmus. Samantaro pado pandarito BPPV ka tampak nistagmus nan muncuanyo lambek, kiro-kiro 40 datiak. Jikok nistagmus ilang dalam wakatu kurang dati saminik, mangko panyabab BPPVnyo adolah kanalitiasis, tapi kok labiah dari saminik, mangko panyababnyo adolah kupulolitiasis.

Tes lain nan dapek dilakukan adolah tes kalori. Tes kalori dilakukan jo mamakai duo macam aia, yaitu aia dingin jo aia angek. Suhu aia nan dingin yaitu 30o, sadangkan suhu aia nan angek yaitu 44oC. Kaduo aia ka dialiakan ka liang talingo salam wakatu 40 datiak. Di satiok salasai pamaresoan, pasien diistirahaikkan salamo 5 minik dan dicaliak ado indaknyo nistagmus pado pandarito.

Tatalaksana 
BPPV adolah panyakik nan dapek cegak sacaro spontan dalam babarapo bulan. Namun alah banyak panalitian nan mambuktikan baso terapi jo manuver reposisi partikel (Particle Repositioning Maneuver) sacaro efektif mailangkan vertigo pado BPPV, maningkekan kualitas iduik, sarato mangurangi risiko jatuah pado pasien. Kaefektifan manuver-manuver nan ado baragam dari 70-100%. Ado efek sampiang dari malakukan manuver, cando mual, muntah, vertigo, jo nistagmus. Salapeh malakukan manuver andaknyo pasien tatap dalam posisi duduak minimal 10 minik untuak mailakan risiko jatuah. Manuver-manuver nan bisa dipakai antaro lain Epley, Sermont, jo Brandt–Daroff.

Manuver Epley adolah manuver nan paliang acok digunokan pado BPPV tipe kanal vertikal (posterior). Manuver ko dapek mamindahkan otolith jo bantuan gravitasi. Dapek dilakukan baiak di klinik atau diajakan untuak dilatiah di rumah. Pasien dimintak untuak manolehkan kapalo ka sisi nan sakik inggo mambantuak suduik 40o, kudian kapalo pasien digantuang dan dipatahankan 1-2 minik. Lalu ditolehkan ka sisi sabaliaknyo jo suduik 90o, dipatahankan 30-40 datiak inggo pasien kabliak ka posisi samulo.

Panatalaksanaan jo ubek pado BPPV indak sacaro rutin dilakukan. Ubek dipakai untuak maatasi gejala-gejala vertigo, mual, jo muntah nan barek nan biaso tajadi pado pasien. Ubek nan dapek dipakai yaitu supresan vertibular, anataro lain golongan benzodiazepin (diazepan, klonazepam) jo antihistamin (meklizin, difenhidramin). Benzodiazepin dapek mangurangi sensasi baputa, walau dapek mangganggu kompensasi sentral pado kondisi vestibular perifer. Antihistamin mampunyoi efek supresif pado pusek muntah sainggo dapek mangurangi mual jo muntah.

Rujuakan 

Panyakik talingo